મોરબી જિલ્લાના બગથળા ગામથી હાર્દિક પટેલે પ્રતિક ઉપવાસ આંદોલનની શરૂઆત કરી હતી. સવારે ૧૦ વાગ્યાથી લઇને સાંજે પાંચ વાગ્યા સુધી પ્રતિક ઉપવાસ કરવામાં આવ્યા હતા. ત્યારબાદ જાહેરસભાને પણ સંબોધી હતી જેમાં હાર્દિકે કહ્યું હતું કે, ગુજરાતમાં સાત દિવસમાં પાંચ ખેડૂતો આપઘાત કરી ચુક્યા છે. હાર્દિકે એમ પણ કહ્યું હતુંકે, બે અઢી મહિના બાદ ટંકારા-મોરબી આસપાસ ખેડૂત મહાસંમેલન યોજવામાં આવશે જેમાં લાખો ખેડૂતોને એકત્રિત કરવામાં આવશે. હાર્દિકે ઉમેર્યું હતું કે, ખેડૂતોની માંગણીઓને લઇને પ્રતિક ઉપવાસ કરવામાં આવ્યા છે. છેલ્લા એક વર્ષના ગાળામાં મોરબીમાં અનેક પડકારો આવ્યા છે. પીવાના પાણી અને સિંચાઈના પાણીની તકલીફ આવી રહી છે. મોરબી જિલ્લાને અસરગ્રસ્ત જાહેર કરવામાં આવ્યો નથી. મોરબી જિલ્લાનો વિકાસ થયો નથી. ગેસના બાટલાના ભાવ ૩૫૦થી ૮૦૦ થયા છે પરંતુ કપાસના ભાવ ૮૦૦થી ૧૫૦૦ થયા નથી. આપણે ખરાબ મુખ્યમંત્રીને ચૂંટીને મોકલ્યા છે. બે અઢી મહિના બાદ ખેડૂત મહાસંમેલન યોજવામાં આવશે. સરકારે ખેતીમાં ૧૦ કલાક વિજળી આપવાની જાહેરાત કરી છે પરંતુ માત્ર પાંચ જ કલાક વિજળી મળી રહી છે.